b'\n_START_ARTICLE_\nHilda Sehested\n_START_SECTION_\nLiv og virke\n_START_PARAGRAPH_\nSehested var datter av arkeologen Niels Frederik Bernhard Sehested og Charlotte Christine Linde (1819\xe2\x80\x9394). Fra 1873 fikk hun pianoundervisning av Christian Horneman i K\xc3\xb8benhavn og fra 1883 av pianisten og musikkpedagogen Louise Agla\xc3\xa9 Massart. Fra 1886 studerte hun musikkteori og komposisjon hos Orla Rosenhoff, og fortsatte med enkelte avbrudd \xc3\xa5 studere med ham fram til hans d\xc3\xb8d i 1905._NEWLINE_De f\xc3\xb8rste komposisjonene kom i 1890-\xc3\xa5rene og var skrevet i en romantisk stil. Av disse ble bl.a.  Fantasistykker (1891) og Sonate for Pianoforte (1896) utgitt. Etter morens d\xc3\xb8d flyttet hun med sin s\xc3\xb8ster, historikeren Thyra Sehested, til K\xc3\xb8benhavn. _NEWLINE_Etter at forloveden, arkeologen Henry Petersen, d\xc3\xb8de i 1896, kort tid f\xc3\xb8r bryllupet skulle st\xc3\xa5tt, ble hun s\xc3\xa5 rystet at hun en periode la ned sitt musikalske virke og arbeidet som sykepleier. I 1899 fullf\xc3\xb8rte hun et privat orgelstudium hos organisten ved Frederikskirken, Ludvig Birkedal-Barfod, men fikk ingen fast ansettelse som organist. Hun konsentrerte seg i stadig st\xc3\xb8rre grad om komposisjon, blant annet kom en klaversonate og et intermezzo for klavertrio (1904), Suite for cornet i B og klaver (1905) og det sjuende liederheftet, som dels ble oppf\xc3\xb8rt av William Michelsen._NEWLINE_I 1911 var hun med \xc3\xa5 grunnlegge \xc3\x98sterbro Kammermusikforening, og var i flere \xc3\xa5r foreningens leder. Operaen Agnete og Havmanden etter en libretto av Sophus Micha\xc3\xablis var planlagt oppf\xc3\xb8rt ved Det Kongelige Teater i 1914, men oppf\xc3\xb8ringen ble innstilt som f\xc3\xb8lge av krigen i Europa. Derimot oppf\xc3\xb8rte Peder Gram i 1916 med hell en strykerversjon av Suite for cornet i B, Miniaturer for Orkester og en Rhapsodi.  Omtrent p\xc3\xa5 samme tid fullf\xc3\xb8rte hun Kvartet i G og strykekvintetten Ensomme Hyrdedr\xc3\xb8mme. Morceau path\xc3\xa9tique for trekkbasun og orkester ble trykt i Paris. I sine sene verk ble hun mer influert av Claude Debussys impresjonisme._NEWLINE_Av hennes tretten s\xc3\xb8sken ble br\xc3\xb8drene Hannibal og Knud kjente politikere og s\xc3\xb8steren Thyra ble en kjent historiker.'